**Nicholas Merkley** (s. 23. toukokuuta 1997 Calgary, Alberta, Kanada) on kanadalainen jääkiekkoilija, joka pelaa KHL-joukkue Dinamo Minskissä. Hän on pelipaikaltaan oikea laitahyökkääjä, mutta Merkley osaa pelata myös keskellä. Arizona Coyotes varasi hänet ensimmäisellä kierroksella 30. pelaajana kesällä 2015. Merkley laukoo oikealta.

Ura
---

### Seuraura

#### Juniorivuodet

Merkley on Lake Bonavista MHA:n kasvatti. Hän voitti kaudella 2011–2012 Calgary Bisonsin U15-junioreiden sisäisen piste- ja maalipörssin tehoilla 41+32=73, joilla Merkley jakoi koko AEHL:n maalipörssin toisen sijan Lloydminster Heatin Andrew Koepin kanssa edellään vain SSAC Lionsin Giorgio Estephan ja hän sijoittui pistepörssissä kolmanneksi. Merkley valittiin kauden päätteeksi koko sarjan arvokkaimmaksi pelaajaksi ja parhaaksi hyökkääjäksi. Kelowna Rockets varasi hänet koko WHL:n varaustilaisuuden yhdeksäntenä pelaajana kesällä 2012. Kaudella 2012–2013 Merkley oli AEHL U18:n pudotuspeleissä Calgary Buffaloesin paras pistemies tehoilla 4+6=10. Hänet valittiin kauden päätteeksi sarjan toiseen tähdistökentälliseen. Merkley debytoi kauden aikana myös Rocketsin WHL-joukkueessa, jossa hän pelasi yhden runkosarja- ja seitsemän playoff-ottelua tehden kolme syöttöpistettä.

Varsinaisella WHL:n tulokaskaudellaan 2013–2014 Merkley teki Kelowna Rocketsissa 66 runkosarjaottelussa tehot 25+33=58 ja 14 playoff-ottelussa tehot 4+13=17. Hän oli runkosarjassa joukkueen kolmanneksi paras maalintekijä. Merkley palkittiin kauden päätteeksi liigan vuoden tulokkaana Jim Piggott Memorial Trophylla. Kaudella 2014–2015 hän oli Rocketsin paras pistemies ja syöttäjä tehoilla 20+70=90, joilla Merkley sijoittui koko WHL:n pistepörssissä kuudenneksi. Hän voitti myös tehoilla 5+22=27 koko pudotuspelien syöttöpörssin sekä sijoittui pistepörssissä kolmanneksi. Merkley voitti kauden päätteeksi WHL:n mestaruuden, Ed Chynoweth Cupin. Hänet valittiin liigan läntisen konferenssin toiseen tähdistökentälliseen. Memorial Cupissa Merkley eteni aina finaaliin, mutta mestaruuden vei lopulta kuitenkin OHL-joukkue Oshawa Generals jatkoajalla lukemin 1–2. Hänet valittiin turnauksen tähdistökentälliseen. Merkley pelasi kauden aikana myös CHL Top Prospects Gamessa.

Arizona Coyotes varasi Merkleyn ensimmäisellä kierroksella 30. pelaajana NHL:n varaustilaisuudessa 2015. Jo saman vuoden syyskuussa hän teki seuran kanssa kolmivuotisen tulokassopimuksen. Merkley pelasi kauden 2015–2016 kuitenkin vielä Kelowna Rocketsin WHL-joukkueessa. Hän teki 43 runkosarjaottelussa 48 tehopistettä, kunnes Merkleyn kausi päättyi polven eturistisiteen repeämään helmikuussa 2016. Myös kauden 2016–2017 hän pelasi Rocketsin vahvuudessa. Merkley nousi joukkueen varakapteeniksi. Hän oli Rocketsin kolmanneksi paras pistemies tehoilla 23+40=63. Pudotuspeleissä Merkley voitti joukkueen sisäisen tehotilaston lukemalla +10.

#### Ammattilaisura

Kaudeksi 2017–2018 Merkley siirtyi Arizona Coyotesin organisaatioon. Hän pelasi lähes koko kauden AHL-joukkue Tucson Roadrunnersin vahvuudessa. Merkleyn tulokaskausi liigassa toi 38 runkosarjaottelussa yli piste per peli -tahdilla tehot 18+21=39, joilla hän oli joukkueen neljänneksi paras pistemies. Merkley kärsi kauden aikana kuitenkin loukkaantumisista; kahdesta olkapäävammasta sekä polven eturistisidevammasta, joka päätti hänen kautensa maaliskuussa 2018. Merkley pelasi kauden aikana myös AHL:n tähdistöottelussa. Hän debytoi kauden aikana myös Coyotesin NHL-joukkueessa, jossa Merkley pelasi kauden ainoan ottelunsa 19. joulukuuta 2017 Florida Panthersia vastaan. Hän pelasi joukkueen kolmosketjussa Christian Dvorakin ja Zac Rinaldon kanssa. Merkley sai ottelussa jääaikaa 13.30 minuuttia ja hän sai yhden kahden minuutin jäähyn korkeasta mailasta.

Merkleyn polvivaivat jatkuivat kaudella 2018–2019. Ennen kauden alkua, lokakuussa 2018 Coyotes nimesi hänet loukkaantuneiden listalle. Kuntouduttuaan seura lähetti Merkleyn marraskuussa Tucson Roadrunnersin AHL-joukkueen vahvuuteen, jossa hän pelasi koko loppukauden. Merkleyn kausi jäi vain 45 runkosarjaottelun mittaiseksi, mutta hän oli joukkueen neljänneksi paras pistemies tehoilla 10+24=34. Myös alkukauden 2019–2020 Merkley pelasi Roadrunnersin vahvuudessa, kunnes joulukuussa 2019 Coyotes kauppaasi hänet, hyökkääjä Nate Schnarrin ja puolustaja Kevin Bahlin sekä kesän 2020 ehdollisen ensimmäisen kierroksen varausvuoron ja kesän 2021 ehdollisen kolmannen kierroksen varausvuoron New Jersey Devilsiin vaihdossa hyökkääjä Taylor Halliin ja Blake Speersiin. Merkley pelasi loppukauden pääasiassa farmijoukkue Binghamton Devilsissa. Hänet nostettiin New Jerseyn NHL-joukkueeseen helmikuussa 2020. Merkley pelasi siellä neljä runkosarjaottelua tehopistein 1+1=2. Hän teki NHL-uransa avausmaalin uransa kolmannessa ottelussa 16. helmikuuta 2020 Columbus Blue Jacketsia vastaan. Merkley valittiin ottelun kakkostähdeksi. NHL-otteluiden jälkeen hänet lähetettiin takaisin farmiin, kunnes koronaviruspandemia päätti AHL-kauden maaliskuussa 2020.

Elokuussa 2020 Merkley teki kauden 2020–2021 kattavan sopimuksen SM-liigajoukkue Porin Ässien kanssa. Hänen sopimukseensa sisältyy joulukuun puoliväliin asti kestävä optio NHL:ään siirtymisestä. Merkley käytti option jo lokakuussa, kun hän teki New Jersey Devilsin kanssa vuoden mittaisen, kaksisuuntaisen ja 874 125 dollarin arvoisen jatkosopimuksen. Merkleyn tiedotettiin kuitenkin jatkavan lainalla Ässissä, kunnes NHL:n harjoitusleirit alkavat. Hän pelasi joukkueessa 19 ottelua tehopistein 4+9=13, kunnes marraskuun lopulla Merkley loukkaantui. Tämän myötä Devils halusi kutsua hänet Pohjois-Amerikkaan valmistautumaan harjoitusleirille ja Merkleyn lainasopimus Ässien kanssa purettiin. Tammikuussa 2021 Devils asetti hänet kuitenkin siirtolistalle. Kun mikään toinen NHL-seura ei napannut Merkleya vuorokauden kuluessa, Devils asetti hänet harjoitusleirin päätteeksi varamiestensä "taksiryhmään". Merkley siirtyi NHL:n ja "taksiryhmän" välillä alkukauden aikana neljä kertaa ja hän pelasi NHL:ssä viisi ottelua tehopistein 1+2=3, kunnes helmikuussa Devils lähetti hänet farmijoukkue Binghamton Devilsiin. Merkley pelasi farmissa kauden aikana viisi ottelua, mutta hän kuitenkin pelasi suurimman osan kaudestaan NHL:n puolella tehden 27 runkosarjaottelussa tehot 2+8=10. Huhtikuussa 2021 Devils asetti Merkleyn uudelleen siirtolistalle, josta mikään toinen seura ei napannut häntä tälläkään kertaa.

Heinäkuussa 2021 Devils kauppasi Merkleyn oikeudet San Jose Sharksiin vaihdossa puolustaja Christián Jarošiin. Pari päivää myöhemmin hän teki seuran kanssa vapaana agenttina vuoden mittaisen ja kaksisuuntaisen sopimuksen, joka tuo Merkleylle NHL:n puolella 750 000 dollaria ja AHL:n puolella 400 000 dollarin kaudessa.

Maaliskuussa 2022 Sharks teki vaihtokaupan, jossa Merkley siirtyi New York Rangersiin vaihdossa Anthony Bitettoon

### Maajoukkueura

Merkley pelasi alle 18-vuotiaiden Ivan Hlinkan muistoturnauksessa vuonna 2013, jolloin hän toimi Kanadan varakapteenina ja voitti kultaa. Merkley jakoi koko turnauksen tehotilaston voiton joukkuetoverinsa Mitchell Stephensin kanssa lukemalla +9. Hän edusti myös Canada Pacificin joukkuetta World U-17 Hockey Challengessa tammikuussa 2014, jolloin hän toimi joukkueensa varakapteenina ja voitti hopeaa.

Pelityyli
---------

*The Sports Forecaster* -sivuston mukaan Merkley on lahjakas ja monipuolinen, peliä tekevä hyökkääjä. Sivuston mukaan hänellä on vahvat hyökkäyspään lahjat ja erinomaiset pelintekotaidot. Merkley on myös luotettava puolustussuuntaan ja hänellä on runsaasti taitoa pelata molempiin suuntiin. Sivuston mukaan Merkley on fiksu jääkiekkoilija, joka osaa pelata sekä keskellä että laidassa. Sivuston mukaan hänen kokonsa ei ole ideaalinen NHL-tasolle, joten Merkleyn tulee todistaa kykenevänsä pelaamaan fyysisesti korkeammalla tasolla. Sivuston mukaan myöskään hänen luistelunsa ei ole korkeimmalla tasolla.

Muuta
-----

Nickin isoveli Jonathon "Jay" Merkley pelasi jääkiekkoa hyökkääjänä Lethbridgen yliopistojoukkueessa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2012–2013 | Kelowna Rockets | WHL | 1 | 0 | 0 | 0 | 0 | 7 | 0 | 3 | 3 | 0 |
| 2013–2014 | Kelowna Rockets | WHL | 66 | 25 | 33 | 58 | 46 | 14 | 4 | 13 | 17 | 12 |
| 2014–2015 | Kelowna Rockets | WHL | 72 | 20 | 70 | 90 | 79 | 19 | 5 | 22 | 27 | 18 | Kakkostähdistö |
|  | Kelowna Rockets | M-Cup | – | – | – | – | – | 5 | 3 | 2 | 5 | 14 | Ykköstähdistö |
| 2015–2016 | Kelowna Rockets | WHL | 43 | 17 | 31 | 48 | 44 | – | – | – | – | – |
| 2016–2017 | Kelowna Rockets | WHL | 63 | 23 | 40 | 63 | 73 | 17 | 6 | 13 | 19 | 22 |
| 2017–2018 | Arizona Coyotes | NHL | 1 | 0 | 0 | 0 | 2 | – | – | – | – | – |
|  | Tucson Roadrunners | AHL | 38 | 18 | 21 | 39 | 22 | – | – | – | – | – |
| 2018–2019 | Tucson Roadrunners | AHL | 45 | 10 | 24 | 34 | 26 | – | – | – | – | – |
| 2019–2020 | Tucson Roadrunners | AHL | 26 | 3 | 13 | 16 | 10 | – | – | – | – | – |
|  | New Jersey Devils | NHL | 4 | 1 | 1 | 2 | 2 | – | – | – | – | – |
|  | Binghamton Devils | AHL | 28 | 8 | 11 | 19 | 16 | – | – | – | – | – |
| 2020–2021 | Ässät | SM-liiga | 19 | 4 | 9 | 13 | 33 | – | – | – | – | – |
|  | New Jersey Devils | NHL | 27 | 2 | 8 | 10 | 7 | – | – | – | – | – |
|  | Binghamton Devils | AHL | 5 | 1 | 2 | 3 | 4 | – | – | – | – | – |
| 2021–2022 | San Jose Barracuda | AHL | 43 | 11 | 25 | 36 | 28 | – | – | – | – | – |
|  | San Jose Sharks | NHL | 9 | 1 | 2 | 3 | 0 | – | – | – | – | – |
|  | Hartford Wolf Pack | AHL | 16 | 5 | 5 | 10 | 10 | – | – | – | – | – |
| 5 kautta | yhteensä | AHL | 201 | 56 | 101 | 157 | 116 | – | – | – | – | – |
| 4 kautta | yhteensä | NHL | 41 | 4 | 11 | 15 | 11 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Nick Merkley**.
* Nick Merkley The Internet Hockey Databasessa (englanniksi)
* Nick Merkley Eurohockey-sivustolla (englanniksi)
* Nick Merkley *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Nick Merkley *Elite Prospects*. Everysport Media Group AB.  (englanniksi)
2. ↑  Elite Prospects - AEHL U15 Stats 2011-2012 *eliteprospects.com*. Everysport Media Group AB. Viitattu 28.8.2020. (englanniksi)
3. ↑  Elite Prospects - Calgary Buffaloes U18 AAA *eliteprospects.com*. Everysport Media Group AB. Viitattu 28.8.2020. (englanniksi)
4. ↑  Elite Prospects - Kelowna Rockets *eliteprospects.com*. Everysport Media Group AB. Viitattu 28.8.2020. (englanniksi)
5. ↑  Elite Prospects - WHL Stats 2014-2015 *eliteprospects.com*. Everysport Media Group AB. Viitattu 28.8.2020. (englanniksi)
6. ↑  Elite Prospects - WHL Stats 2014-2015 *eliteprospects.com*. Everysport Media Group AB. Viitattu 28.8.2020. (englanniksi)
7. ↑  Coyotes Sign Merkley To Entry-Level Contract *nhl.com/coyotes*.  4.9.2015. GLENDALE, ARIZONA:  Arizona Coyotes. Viitattu 28.8.2020. (englanniksi)
8. ↑  Merkley Out For the Season With Torn ACL *kelownarockets.com*.  16.2.2016. Kelowna Rockets. Viitattu 28.8.2020. (englanniksi)
9. ↑  Elite Prospects - Kelowna Rockets *eliteprospects.com*. Everysport Media Group AB. Viitattu 28.8.2020. (englanniksi)
10. ↑  Elite Prospects - Tucson Roadrunners *eliteprospects.com*. Everysport Media Group AB. Viitattu 28.8.2020. (englanniksi)
11. ↑  Morgan, Craig: Multiple injuries have given Nick Merkley a renewed appreciation for hockey *theathletic.com*.  21.12.2018. The Athletic Media Company. Viitattu 28.8.2020. (englanniksi)
12. ↑  Merkley's NHL debut memorable despite Arizona's loss *kelownanow.com*.  19.12.2017. NowMedia Group. Viitattu 28.8.2020. (englanniksi)
13. ↑  Florida Panthers - Arizona Coyotes - December 19th, 2017 *NHL.com*.  19.12.2017. National Hockey League. Viitattu 28.8.2020. (englanniksi)
14. ↑  Elite Prospects - Tucson Roadrunners *eliteprospects.com*. Everysport Media Group AB. Viitattu 28.8.2020. (englanniksi)
15. ↑  RELEASE: Devils acquire picks and players in exchange for Hall, Speers *nhl.com/devils*.  17.12.2019. New Jersey Devils. Viitattu 28.8.2020. (englanniksi)
16. ↑  Suhonen, Markus: Devils luopui tähdestään: Taylor Hall matkaa Tyynenmeren divisioonan kärkijoukkue Coyotesiin *Jatkoaika.com*.  17.12.2019. Jatkoaika r.y. Viitattu 28.8.2020.
17. ↑  Columbus Blue Jackets - New Jersey Devils - February 16th, 2020 *NHL.com*.  16.2.2020. National Hockey League. Viitattu 28.8.2020. (englanniksi)
18. 1 2  Nicholas Merkley Stats, Bio, Profile, Analysis and More *sportsforecaster.com*. XML Team Solutions, LLC. Viitattu 28.8.2020. (englanniksi)[vanhentunut linkki]
19. ↑  Seppä, Lassi: Ässät vahvistuu kanadalaishyökkääjä Nick Merkleyllä − "Haluan palata takaisin NHL:ään jollakin aikataululla" *Jatkoaika.com*.  27.8.2020. Jatkoaika r.y. Viitattu 28.8.2020.
20. ↑  RELEASE: Devils Sign Merkley *nhl.com/devils*.  21.10.2020. New Jersey Devils. Viitattu 21.10.2020. (englanniksi)
21. ↑  Laiho, Harri: NHL saattaa viedä Ässistä neljä pelaajaa – myös Nick Merkley sai sopimuksen *satakunnankansa.fi*.  21.10.2020. Pori:  Alma Media Suomi Oy. Viitattu 21.10.2020.
22. ↑  Ässille jo kolmas kova pelaajamenetys − Merkley palaa Pohjois-Amerikkaan *Jatkoaika.com*.  1.12.2020. Jatkoaika r.y. Viitattu 1.12.2020.
23. ↑  Lahtinen, Miikka: NHL-pelit tauolle! Liigassa tällä kaudella pelanneelle hyökkääjälle ikäviä uutisia Pohjois-Amerikassa *Leijonat.com*.  21.2.2021. Nordic Sport Media. Viitattu 22.2.2021.
24. ↑  Sharks Acquire Rights to Forward Nick Merkley from Devils *nhl.com/sharks*.  26.7.2021. SAN JOSE:  San Jose Sharks. Viitattu 26.7.2021. (englanniksi)
25. ↑  Nuutinen, Markus: Liigassa huipputehot iskenyt takavuosien kärkivaraus kaupattiin NHL:ssä! *suomikiekko.com*.  26.7.2021. Nordic Sport Media. Viitattu 26.7.2021.
26. ↑  Sharks Sign Forward Nick Merkley *nhl.com/sharks*.  28.7.2021. SAN JOSE, CA:  San Jose Sharks. Viitattu 26.7.2021. (englanniksi)
27. ↑  San Jose Sharks signed Nick Merkley (1 Year / $750,000 AAV) *CapFriendly.com*.  28.7.2021. CapFriendly Inc. Viitattu 26.7.2021. (englanniksi)
28. ↑  Elite Prospects - Hlinka Gretzky Cup Stats 2014-2015 *eliteprospects.com*. Everysport Media Group AB. Viitattu 28.8.2020. (englanniksi)
29. ↑  Nicholas Merkley Stats, Bio, Profile, Analysis and More *sportsforecaster.com*. XML Team Solutions, LLC. Viitattu 28.8.2020. (englanniksi)
30. ↑  Jay Merkley *Elite Prospects*. Everysport Media Group AB.  (englanniksi)